Document ID: 32005D0334

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 18ης Ιανουαρίου 2005
με την οποία διαπιστώνεται, σύμφωνα με το άρθρο 104 παράγραφος 8 της συνθήκης για την ίδρυση της Ευρωπαϊκής Κοινότητας, κατά πόσον ανελήφθη αποτελεσματική δράση από την Ελληνική Δημοκρατία σε εφαρμογή των συστάσεων που της απηύθυνε το Συμβούλιο σύμφωνα με το άρθρο 104 παράγραφος 7 της συνθήκης αυτής
(2005/334/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 8,
τη σύσταση της Επιτροπής,
Εκτιμώντας τα ακόλουθα:
(1)
Σύμφωνα με το άρθρο 104 της συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα.
(2)
Το σύμφωνο σταθερότητας και ανάπτυξης βασίζεται στο στόχο των υγιών δημοσίων οικονομικών ως μέσου για την ενίσχυση των συνθηκών σταθερότητας των τιμών και για την επίτευξη ισχυρής και διατηρήσιμης οικονομικής ανάπτυξης που ευνοεί τη δημιουργία θέσεων απασχόλησης. Το σύμφωνο σταθερότητας και ανάπτυξης περιλαμβάνει τον κανονισμό (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (1) που προβλέπεται στο άρθρο 104 της συνθήκης προκειμένου να προωθείται η ταχεία διόρθωση των υπερβολικών δημοσιονομικών ελλειμμάτων του ευρύτερου δημόσιου τομέα.
(3)
Το ψήφισμα του Ευρωπαϊκού Συμβουλίου του Άμστερνταμ της 17ης Ιουνίου 1997 (2) σχετικά με το σύμφωνο σταθερότητας και ανάπτυξης καλεί επίσημα όλα τα μέρη, δηλαδή τα κράτη μέλη, το Συμβούλιο και την Επιτροπή, να εφαρμόσουν αυστηρά και έγκαιρα τη συνθήκη και το σύμφωνο σταθερότητας και ανάπτυξης.
(4)
Με την απόφαση 2004/917/ΕΚ (3) της 5ης Ιουλίου 2004, το Συμβούλιο αποφάσισε, σύμφωνα με το άρθρο 104 παράγραφος 6 της συνθήκης, ότι υπάρχει υπερβολικό έλλειμμα στην Ελλάδα.
(5)
Σύμφωνα με το άρθρο 104 παράγραφος 7 της συνθήκης και το άρθρο 3 παράγραφος 4 του κανονισμού (ΕΚ) αριθ. 1467/97, το Συμβούλιο εξέδωσε σύσταση στην οποία ορίζεται η τελική ημερομηνία της 5ης Νοεμβρίου 2004 για τη λήψη από τις ελληνικές αρχές μέτρων ώστε να τεθεί τέρμα στην κατάσταση υπερβολικού ελλείμματος το 2005 το αργότερο. Με τη σύσταση εκείνη, το Συμβούλιο συνέστησε στην Ελληνική Δημοκρατία να θέσει τέρμα στη σημερινή κατάσταση υπερβολικού ελλείμματος όσο το δυνατόν ταχύτερα και το αργότερο το 2005 και να λάβει διορθωτικά μέτρα τα οποία πρέπει να έχουν διαρθρωτικό κυρίως χαρακτήρα και να ισοδυναμούν τουλάχιστον με το 1 % του ΑΕΠ σωρευτικά στην περίοδο 2004-2005, κατά προτίμηση κατανεμημένα σε ίσα μέρη μεταξύ των δύο ετών. Επιπλέον, το Συμβούλιο συνέστησε στην Ελληνική Δημοκρατία να εξασφαλίσει ότι ο λόγος του ακαθάριστου δημόσιου χρέους προς το ΑΕΠ μειώνεται επαρκώς και πλησιάζει με ικανοποιητικό ρυθμό την τιμή αναφοράς, και να δώσει ιδιαίτερη προσοχή στους άλλους παράγοντες εκτός του καθαρού δανεισμού που επηρεάζουν το επίπεδο του χρέους. Τέλος, το Συμβούλιο συνέστησε στην Ελληνική Δημοκρατία να εξασφαλίσει επειγόντως ότι οι σοβαρές ελλείψεις που διαπιστώθηκαν στις δημοσιονομικές στατιστικές θα διορθωθούν μέσω της καλύτερης συλλογής και επεξεργασίας των στοιχείων για τα δημόσια οικονομικά.
(6)
Σύμφωνα με το άρθρο 4 παράγραφος 2 του κανονισμού (ΕΚ) αριθ. 1467/97, το Συμβούλιο, προκειμένου να εκτιμήσει εάν έχουν ληφθεί αποτελεσματικά μέτρα σε εφαρμογή των συστάσεών του βάσει του άρθρου 104 παράγραφος 7 της συνθήκης, βασίζεται στις αποφάσεις που έχει ανακοινώσει δημοσίως η κυβέρνηση του σχετικού κράτους μέλους.
(7)
Η αξιολόγηση των αποφάσεων που έχει ανακοινώσει δημοσίως η Ελληνική Δημοκρατία μετά την έκδοση της σύστασης του Συμβουλίου βάσει του άρθρου 104 παράγραφος 7 της συνθήκης και μέχρι τη λήξη της προθεσμίας που ορίστηκε στη σύσταση αυτή, οδηγεί στα ακόλουθα συμπεράσματα:
-
παρά τα μέτρα συγκράτησης των δαπανών που ανακοινώθηκαν για το 2004, η δημοσιονομική πολιτική ήταν σαφώς επεκτατική σε αντίθεση με τις συστάσεις του Συμβουλίου. Αυτό οφείλεται εν μέρει στις στατιστικές αναθεωρήσεις, οι οποίες διενεργήθηκαν σε συνεργασία με την Eurostat για την ορθή εφαρμογή του στατιστικού συστήματος ΕΣΛ 95, στις υπερβάσεις δαπανών που συνδέονται με τη διοργάνωση των Ολυμπιακών Αγώνων καθώς και στις υπερβάσεις που διαπιστώθηκαν σε άλλα κονδύλια δαπανών και στην ανεπαρκή απόδοση ορισμένων πηγών εσόδων που δεν είχαν εκτιμηθεί σωστά στον προϋπολογισμό του 2004,
-
τα δημοσιονομικά μέτρα που ανακοινώθηκαν για το 2005 υπεραντισταθμίζουν μεν τη δημοσιονομική διολίσθηση του 2004, αλλά ενδέχεται να μην εξασφαλίσουν τη μείωση του ελλείμματος του ευρύτερου δημόσιου τομέα κάτω από το 3 % του ΑΕΠ το 2005,
-
όχι μόνον ο λόγος του ακαθάριστου δημόσιου χρέους προς το ΑΕΠ δεν μειώνεται με ικανοποιητικό ρυθμό, αλλά η σημαντική προσαρμογή αποθεμάτων-ροών (stock-flow adjustment) που προβλέπεται για το 2004 καταδεικνύει επίσης ότι η ελληνική κυβέρνηση δεν έχει λάβει αποτελεσματικά μέτρα όσον αφορά τις εκτός προϋπολογισμού πράξεις (below-the-line operations), πράγμα που συμβάλλει στην περαιτέρω αύξηση του χρέους,
-
η Ελληνική Δημοκρατία βελτίωσε τη συλλογή και την επεξεργασία των δημοσιονομικών στοιχείων, ιδίως όσον αφορά τις αμυντικές δαπάνες, τις πληρωμές τόκων και τους λογαριασμούς της κοινωνικής ασφάλισης. Περαιτέρω βήματα σε στενή συνεργασία με την Eurostat θα εξασφαλίσουν την άμεση και ορθή παροχή των στοιχείων σχετικά με τον ευρύτερο δημόσιο τομέα που απαιτούνται από το ισχύον νομικό πλαίσιο.
(8)
Το άρθρο 104 παράγραφος 8 της συνθήκης ορίζει ότι εάν το Συμβούλιο διαπιστώσει ότι δεν ανελήφθη αποτελεσματική δράση σε εφαρμογή των συστάσεών του βάσει του άρθρου 104 παράγραφος 7 της συνθήκης, μπορεί να τις ανακοινώσει δημόσια. Ωστόσο, η Ελληνική Δημοκρατία ανακοίνωσε ήδη δημόσια τη σύσταση αυτή τον Ιούλιο, σύμφωνα με το ψήφισμα του Ευρωπαϊκού Συμβουλίου σχετικά με το σύμφωνο σταθερότητας και ανάπτυξης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Ελληνική Δημοκρατία δεν ανέλαβε αποτελεσματική δράση σε εφαρμογή της σύστασης του Συμβουλίου της 5ης Ιουλίου 2004 εντός της περιόδου που ορίστηκε στη σύσταση αυτή.
Άρθρο 2
Η παρούσα απόφαση απευθύνεται στην Ελληνική Δημοκρατία.
Βρυξέλλες, 18 Ιανουαρίου 2005.

Labels: 2
18